Hoëspoed-botsing: Naam van derde oorledene bekendDie wrak van die Jaguar na die botsing. Foto: Skermskoot uit video Die naam van die derde persoon wat Sondag in die gru-ongeluk op die R72 sowat 10 km buite Port Alfred in die Oos-Kaap omgekom het, is bekendgemaak. Twee motors, ŉ Jaguar en ŉ Mercedes-Benz, was in dié ongeluk betrokke. Volgens kapt. Mali Govender, woordvoerder van die polisie, het die 87-jarige Beulah Booysen die Mercedez-Benz bestuur. Andrew Turnbull (42), die bestuurder van die Jaquar, en sy passasier, Ryan Byrne (19), het ook in die ongeluk gesterf. Maroela Media het vroeër berig ŉ ooggetuie wat in die rigting van Port Elizabeth gery het, het gesê ŉ voertuig wat in die teenoorgestelde rigting gery het, het die regter agterkant van sy voertuig skrams getref voordat dit teen ŉ motor agter sy motor gebots het. ‘n Skermskoot van die video wat wys hoe ‘n motor teen 260km/h ry. Booysen en Byrne is op die toneel dood. Turnbull het later in die hospitaal aan sy beserings beswyk. ŉ Video word op sosiale media versprei wat wys hoe Turnbull glo teen ŉ spoed van 260 km/h met die Jaguar gery het. Die video is glo deur Byrne geneem kort voor die botsing. Die polisie ondersoek ŉ saak van strafbare manslag, het Govender gesê.